32005L0027
L 081/44
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2005/27/ЕО НА КОМИСИЯТА
от 29 март 2005 година
за изменение с цел адаптиране към техническия прогрес на Директива 2003/97/ЕО на Европейския парламент и на Съвета за сближаване на законодателствата на държавите-членки относно типовото одобрение на устройства за непряко виждане и на пътните превозни средства, оборудвани с такива устройства
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Директива 70/156/ЕИО на Съвета от 6 февруари 1970 г. за сближаване на законодателствата на държавите-членки по отношение на типовото одобрение на моторни превозни средства и техните ремаркета (1), и по-специално член 13, параграф 2 от нея,
като взе предвид Директива 2003/97/ЕО на Европейския парламент и на Съвета от 10 ноември 2003 г. за сближаване на законодателствата на държавите-членки относно типовото одобрение за устройства за непряко виждане и на пътните превозни средства, оборудвани с такива устройства, за изменение на Директива 70/156/ЕИО и за отмяна на Директива 71/127/ЕИО (2), и по-специално член 2 от нея,
като има предвид, че:
(1)
Директива 2003/97/ЕО е една от специалните директиви в контекста на процедурата за типово одобрение на Общността в съответствие с Директива 70/156/ЕИО. Следователно разпоредбите на Директива 70/156/ЕИО относно системите, компонентите и обособените технически възли за превозни средства се прилагат за Директива 2003/97/ЕО.
(2)
За да се намали сляпата зона на превозните средства от тип N2 с тегло, не по-голямо от 7,5 тона, е необходимо да се променят някои изисквания, установени в Директива 2003/97/ЕИО.
(3)
От 2003 г. техническият прогрес по отношение на огледалата за обратно виждане напредна значително. Сега е възможно да се инсталират широкоъгълни огледала за обратно виждане на някои превозни средства от тип N2 с тегло, не по-голямо от 7,5 тона. Следователно е подходящо да се измени Директива 2003/97/ЕО, като се разшири задължението за оборудване с широкоъгълни огледала от клас IV към тези превозни средства от категория N2, които имат кабини, подобни на кабините на превозни средства от тип N3. Подходящият критерий за разграничаване на двата типа превозни средства от тип N2 би следвало да бъде дали е възможно да се постави огледало за приближаване на обектите от клас V.
(4)
Превозните средства, които разполагат със седалки с фиксиран ъгъл на наклон на облегалката, не са в състояние да удовлетворят стандартните изисквания. Следователно за такива превозни средства следва да бъде въведен коригиращ фактор.
(5)
Подходящо е също така да се изменят административните разпоредби за типово одобрение, като се въведат отличителните номера за държавите-членки, които се присъединиха към Общността на 1 май 2004 г.
(6)
Мерките, предвидени в настоящата директива, са в съответствие със становището на Комитета за адаптиране към техническия прогрес, създаден в съответствие с член 13, параграф 1 от Директива 70/156/ЕИО,
ПРИЕ НАСТОЯЩАТА ДИРЕКТИВА:
Член 1
Приложения I и III към Директива 2003/97/ЕО се изменят в съответствие с приложението към настоящата директива.
Член 2
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива най-късно до 19 октомври 2005 г. Те съобщават незабавно на Комисията текста на тези разпоредби и таблицата на съответствието между тези разпоредби и настоящата директива.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 3
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 29 март 2005 година.